U Virju proslavljen blagdan sv. Dominika – 84 godine dominikanske prisutnosti, zahvalnosti i zajedništva

U subotu, 8. kolovoza 2026. , u kapelici sestara dominikanki Župe svetoga Martina biskupa u Virju, u ozračju molitve, pjesme, zahvalnosti i istinske radosti u Gospodinu, svečano smo proslavili blagdan svetoga Dominika, utemeljitelja Reda propovjednika.
Svečano euharistijsko slavlje predvodio je p. Ante Gavrić, uz p. Matu Bošnjaka i našega virovskog sina, vlč. Davora Šumandla. Posebnoj svečanosti pridonijeli su i pjevači zbora Župe svetoga Martina biskupa Virje, koje je predvodio virovski župnik vlč. Marijan Kovačić, ispunivši kapelicu pjesmom i molitvom.
U svojoj nadahnutoj propovijedi p. Ante Gavrić približio nam je život i djelo svetoga Dominika, podsjetivši na poruku koja ni nakon osam stoljeća nije izgubila svoju snagu. Dominikanski put temelji se na dubokoj molitvi, siromaštvu i intelektualnom radu stavljenom u službu spasenja duša. Upravo je taj sklad molitve, znanja i djelovanja osobito potreban i današnjem čovjeku, u vremenu u kojem je možda više nego ikada potrebno zastati, osluškivati, tražiti istinu i ponovno pronaći mir u Bogu.
Za Virovce blagdan svetoga Dominika ima posebno značenje. Već 84 godina sestre dominikanke dio su života našega Virja. Došle su među nas, ostale s nama i desetljećima svojim radom, molitvom, blagošću i tihom prisutnošću oplemenjuju život naše župne zajednice. Generacije Virovaca odrastale su uz naše časne sestre i zato s ponosom i zahvalnošću možemo reći da su one odavno postale dio naše virovske obitelji.
Ovogodišnja proslava bila je posebno emotivna. Nakon 26 godina redovničkog služenja u Virju, oprostili smo se od naše drage s. Josipe. Teško je u nekoliko rečenica zahvaliti za dvadeset i šest godina života darovanih jednoj zajednici. Ostaju brojni susreti, razgovori, molitve, osmijesi, dobra djela i sve one male, nenametljive geste koje se možda ne zapisuju u kronike, ali ostaju zapisane u ljudskim srcima. S. Josipi želimo da iz Virja i Podravine ponese lijepe uspomene, da se ponekad sjeti svojih Virovaca i uključi ih u svoje molitve. Istodobno smo zahvalni što je s nama s. Ljubica, kojoj od srca želimo da se u Virju osjeća prihvaćeno, spokojno i sretno. Neka i ona u našoj župi pronađe drugi dom, a mi ćemo se truditi da osjeti onu istu bliskost kojom su Virovci tijekom svih ovih desetljeća prihvaćali svoje sestre dominikanke.
Nakon misnog slavlja zajedništvo se nastavilo uz već tradicionalne slane i slatke delicije kojima su nas s. Josipa i s. Ljubica razveselile. A ove je godine stol krasilo i posebno iznenađenje – torta u čast 50. obljetnice svećeništva p. Mate Bošnjaka. Bio je to još jedan razlog za zahvalnost i radost te prilika da zajedno čestitamo veliki zlatni jubilej svećeničkog života i služenja.
Osamdeset i četiri godina dominikanske prisutnosti u Virju nije samo broj. To su desetljeća molitve, rada i služenja, ali prije svega 84 godina zajedničkog suživota sestara dominikanki i Virovaca. Sretni smo što su jednoga dana došle u naše Virje, a još sretniji što su u njemu ostale. 
Neka zagovor svetoga Dominika prati sve sestre i braću njegova Reda, neka Gospodin blagoslovi s. Josipu na njezinu novom putu, a s. Ljubici podari mnogo lijepih i ispunjenih godina među nama. Jer neke ljude ne pamtimo samo po onome što su učinili, nego po dobru koje su svojom prisutnošću ostavili u nama. A naše su sestre dominikanke tijekom ovih 84 godine upravo takav trag ostavile u Virju – trag vjere, molitve, dobrote i pripadnosti na radost Bogu, Redu i narodu!

